Imtella' Diċembru 28, 2020 L-investigazzjonijiet tal-Pulizija dwar is-sitt delitti li twettqu din is-sena huma konklużi kollha. L-Iskwadra tar-Reati Maġġuri ressqet il-qorti disa' persuni u xliethom b'dawn l-omiċidji li fihom inqatlu seba' persuni. Fi tnejn mill-każi, il-Pulizija rnexxielha saħansitra ġġib minn barra żewġ suspettati li ħarbu mill-pajjiż wara d-delitt. Wieħed inġieb mill-Marokk u l-ieħor minn Spanja. F'wieħed mill-każi, missier allegatament qatel lil ibnu. Il-vittmi tal-omiċidji li seħħew fit-tnax-il xahar li għaddew kienu kollha rġiel, ħlief dik tal-ewwel każ li seħħ fil-bidu tat-tieni xahar tas-sena. L-ewwel delitt tas-sena seħħ fit-3 ta' Frar filgħaxija. Il-vittma Chantelle Chetcuti ta' 34 sena li mietet kawża ta' daqqiet ta' sikkina f'rasha. Hija nstabet mal-art fuq bankina mitlufa minn sensieha quddiem ħanut tax-xorb f'Ħaż Żabbar. Jumejn wara, il-pulizija ressqet il-qorti lil Justin Borg u xlietu bil-qtil tal-ex sieħba tiegħu. F'Marzu seħħew żewġ delitt fi spazju ta' ftit ijiem. Fil-15 tax-xahar, Niġerjan ta' 37 sena – Amoubi Joseph Ezechi – qala' daqqiet ta' arma li taqta' u bil-ponta waqt argument bejn persuni barranin fi stabbiliment fil-Qawra għall-ħabta ta' nofs il-lejl. Jumejn wara, Nigerjan ieħor li joqghod Bugibba – Okolo Innocent Okwudili ta' 38 sena – ġie mixli bid-delitt. Fl-istess ġurnata li tressaq il-qorti Okwudili, instab il-kadavru ta' Victor McKeon ta' 62 sena. Riħa tinten minn appartament f'Santa Luċija kixfet id-delitt li kien twettaq diversi jiem qabel. Il-vittma instab fil-kamra tal-banju mgeżwer f'boroż tal-plastik. Mill-awtopsja rriżulta li l-vittma kien qala' diversi daqqiet f'rasu u miet fgat. Tmien xhur wara, Samir Almiri, Libjan ta' 38 sena ġie estradit mill-Marokk u tressaq il-Qorti akkużat b'dan id-delitt. Fid-29 ta' Lulju, żagħżugħ mill-Imqabba nqatel fis-satra tal-lejl b'tiri ta' arma tan-nar fiż-żona ta' Ħal Millieri. Il-pulizija issejhet fi Triq il-Konvoj ta' Santa Marija fl-Imqabba fejn sabet lil Saviour Gaffarena ta' 27 sena mimli dmija. Miegħu fil-karozza fejn kien hemm kuginuh ta' 17-il sena li ntlaqat ukoll iżda ma kienx f'qagħda gravi. F'inqas minn tmienja u erbgħin siegħa mill-qtil, il-pulizija ressqet il-qorti żewġ żgħażagħ ta' 18-il sena minn Ħal Kirkop – Leon Debono u Owen Schembri – u xliethom bid-delitt. Fl-istess ġimgħa, missier ta' 68 sena minn Ħal Għaxaq, Salvu Dalli mlaqqam id-'Danger Man', ġie arrestat mill-Pulizija wara li allegatament qatel lil ibnu – Antoine – ta' 37 sena b'tir ta' senter f'żaqqu. Il-vittma, li hu missier ta' żewġt itfal, instab bla ħajja fil-kamra tal-banju waqt li missieru allegatament ikkopera mal-Pulizija hekk kif ġie arrestat. Fit-18 ta' Awwissu filgħaxija, żewġt irġiel inqatlu f'residenza fi Triq Locker tas-Sliema. Il-vittmi kienu t-tabib Chris Pandolfino ta' 58 sena u Ivor Maciejowski ta' 30 sena, li nqatlu b'tir ta' arma tan-nar. Kollox jindika li dan id-delitt seħħ waqt pjan ta' serqa fl-istess residenza f'Tas-Sliema. Ġimgħa wara, il-Pulizija arrestaw lill-allegat suspettat ewlieni – Daniel Muka – Albaniż ta' 30 sena. F'operazzjoni delikata, f'dar fil-Floriana, instabet ukoll l-arma tan-nar li allegatament intużat biex inqatlu ż-żewġt irġiel. Jumejn wara, ġie arrestat it-tieni suspettat fil-qtil doppju f'Tas-Sliema: Viktor Dragomanski mill-Maċedonja. Ix-xahar l-ieħor inġieb arrestat minn Spanja t-tielet suspettat: Jesper Kristiansen, Daniż ta' 30 sena. Hu kien inqabad f'Cadiz bis-saħħa ta' mandat ta' arrest Ewropew. It-tliet suspettati tressqu l-qorti mixlija bid-delitt doppju.